
COMUNICAT DE PRESĂ

ANRE preia președinția Asociației agenţiilor naţionale de eficienţă energetică din Europa

ANRE este membră a Asociaţiei EnR - Asociaţia agenţiilor naţionale de eficienţă energetică din Europa, formată din 24 de agenții europene din domeniul energiei, responsabile pentru elaborarea, implementarea sau revizuirea programelor naționale de cercetare, dezvoltare sau de diseminare din domeniul eficienței energetice, al energiei regenerabile și schimbărilor climatice, cu scopul de a întări cooperarea între agențiile membre și alți actori europeni cu privire la toate aspectele relevante pentru energia durabilă. 

Preşedinţia Asociaţiei EnR se stabileşte anual, iar ANRE, prin intermediul Departamentului pentru Eficienţă Energetică, va prelua Preşedinţia anuală şi Secretariatul Asociaţiei EnR începând cu data de 23 februarie 2017 până în data de 22 februarie 2018, în vederea coordonării activităților EnR la nivel european, în conformitate cu obiectivele propuse. 

Reprezentanţii ANRE vor prezenta activităţile viitoare, inclusiv dezvoltarea temei propuse privind sărăcia energetică la nivel european şi naţional.

Documentele Comisiei Europene prezintă vulnerabilitatea consumatorilor europeni de energie ca fiind o îngrijorare în creştere, iar statele membre au responsabilitatea asigurării protecţiei efective a consumatorilor aflaţi în situaţii vulnerabile, incluzând şi conceptul de sărăcie energetică în cadrul noii legislaţii europene publicate în data de 30.11.2016, în contextul ţintelor Europa 2030 şi Energy Union - Energie curată pentru toți europenii. 

În contextul ţintelor naţionale Europa 2020 asumate de România în cadrul Programului Naţional de Reformă (PNR) 2016, creşterea  eficienţei energetice este una din cele trei priorităţi naţionale în domeniul energiei, iar ANRE promovează dialogul constructiv cu toţi factorii interesaţi în activitatea de reglementare şi diseminarea susţinută a noutăţilor legislative naţionale şi europene în domeniul eficienţei energetice.

Despre Asociaţia EnR - Asociaţia agenţiilor naţionale de eficienţă energetică din Europa :
· Anual sunt organizate doua întruniri, EnR Full and Regular Meeting şi EnR Regular Meeting, la care participă toţi membrii şi în cadrul cărora sunt discutate problemele interne ale asociaţiei EnR, fiind prezentate rapoartele de activitate ale grupurilor de lucru;

· Un eveniment important EnR organizat anual este Thinking Group Meeting unde participă conducerile agenţiilor naţionale de eficienţă energetică din Europa.

· Schimbul de informații are loc, în principal, prin intermediul celor opt Grupuri de Lucru, acestea fiind deschise și altor organizații terțe relevante, care doresc să devină membre ale EnR. De asemenea, în afara rolului pe care îl au în diseminarea informațiilor, Grupurile de Lucru servesc drept forumuri pentru elaborarea și implementarea proiectelor comune în cadrul programelor finanțate de Uniunea Europeană, cum ar fi programul Orizont 2020 al Comisiei Europene.

Cele opt grupuri de lucru ale Asociaţiei EnR sunt următoarele:
· Grupul de Lucru Schimbarea comportamentului energetic
· Grupul de Lucru Clădiri
· Grupul de Lucru Eficiență Energetică 
· Grupul de Lucru Industrie
· Grupul de Lucru Etichetare și Eco design
· Grupul de Lucru Instrumente de Monitorizare
· Grupul de Lucru Surse de Energie Regenerabilă
· Grupul de Lucru Transport

Mai multe detalii sunt publicate pe web-site-urile Asociaţiei EnR şi ANRE, şi anume :
http://enr-network.org/about-enr/ şi www.anre.ro.

